paragraph_text: Izgubljeni svijet: Jurski park (u Hrvatskoj preveden i kao Izgubljeni svijet: Jurassic Park; eng. The Lost World: Jurassic Park) američki je znanstveno-fantastični avanturistički film iz 1997. godine, ujedno i drugi nastavak filmskog serijala o Jurskom parku. Kao direktan nastavak prvog filma iz 1993. godine Izgubljeni svijet režirao je Steven Spielberg, a napisao David Koepp. Priča filma djelomično se temelji na romanu Izgubljeni svijet iz 1995. godine autora Michaela Crichtona. Film su producirali Gerald R. Molen i Colin Wilson. Glumac Jeff Goldblum u ovom je filmu ponovio ulogu ekscentričnog matematičara Iana Malcolma iz prvog nastavka serijala, a u ostalim ulogama su mu se pridružili Julianne Moore, Pete Postlethwaite, Vince Vaughn, Vanessa Lee Chester i Arliss Howard. Goldblum je jedini glumac iz prethodnog filma koji se ovdje pojavljuje u većoj ulozi. U cameo ulogama pojavljuju se Richard Attenborough kao John Hammond te nakratko Joseph Mazzello i Ariana Richards kao Hammondovi unuci Tim i Lex.